Mens FC København og Brøndby har haft grumme erfaringer med Club Brugge i dette Europa League-efterår og lidt store nederlag, har AaB's Thomas Enevoldsen gode minder om nordjydernes kommende modstander i turneringen. Inden han skiftede tilbage til AaB opholdt han sig Belgien, hvor han tørnede ud for Mechelen. - Da jeg spillede dér, var Club Brugge i en opbygningsfase og var ikke så stabil. Jeg har aldrig tabt til dem, så jeg ser ingen grund til at frygte dem, siger Thomas Enevoldsen til Uefa.com. I forhold til, hvad AaB ellers kunne have trukket, stiller han sig meget tilfreds med mandagens lodtrækning. - Det er en god lodtrækning. Der var mange stærke hold i bowlen, og selv om vi absolut skal have respekt for Brugge, er det helt sikkert et hold, vi har en chance imod. - De gør det dog godt i denne sæson, både i den hjemlige liga og i Europa League. Dobbeltopgøret i Europa Leagues 1/16-finale spilles 19. og 26. februar. AaB har hjemmebane i den første kamp.

Opsummering:
Thomas Enevoldsen har respekt for Club Brugge, men tror på AaB's chance for avancement i Europa League.